钦定古今图书集成/明伦汇编/官常典/第528卷 > 也罕的斤
## 钦定古今图书集成/明伦汇编/官常典/第528卷 > 也罕的斤

按《元史》本传：“也罕的斤，匣剌鲁人。祖匣荅儿密立，以
干思坚国哈剌鲁军三千来归于太祖，又献羊牛马
以万计。以千户从征回回诸国，又从睿宗及折别儿
谕降河西诸城，后从攻临洮死焉。父密立火者，从太
宗灭金，又从宪宗攻蜀，为万户府达鲁花赤，没于军。
中统二年，也罕的斤为千户，数有战功，下五花、石城、
‘白马’”等砦。至元七年，宋兵入成都，也罕的斤以兵四
百人与之。相拒四日，宋兵退，追击于眉州，大破之，授
“蒙古匣剌鲁”河西汉军万户，戍眉州。从围嘉定，筑怀
远砦以守其要害，宋兵出战辄败。十二年，入朝，赐对
衣、玉束带、白金百两，加昭勇大将军、上万户，益兵万
人。会围重庆，尽督马湖江两岸水陆军马。十四年，从
围泸州，攻神臂门，先登拔之。从行枢密副使卜花攻
重庆，屯佛图关，屡战有功，移屯堡子头，宋守将赵安
开门降。重庆既平，复将其众略地思州，得降将百馀
人，加昭毅大将军。帝以西川新附，选能镇抚之者，授
嘉定军民、西川诸蛮夷部宣抚司达鲁花赤，增户万
馀。进奉国上将军、四川宣慰使都元帅。十七年，征斡
端，拜云南行省参知政事。二十一年，与右丞大卜、诸
王相吾荅儿分道征缅，造舟于阿昔、阿禾两江，得二
百艘。进攻江头城，拔之，获其锐卒万人。命都元帅来
世安守之，且图其地形势。遣使诣阙，具陈所以攻守
之方。先是，既破江头城，遣黑的儿、杨林等谕缅使降，
不报。而诸叛蛮据建都大公城以拒大军，复遣僧谕
以祸福，反为所害。遂督其军水陆并进，击破之。建都、
金齿等十二城皆降。命都元帅合带、万户不都蛮等
以兵五千戍之。二十八年，改四川行枢密副使。卒。子
二人：火你赤的斤，云南都元帅；也连沙，袭蒙古军万
户。